Diari Oficial de la Generalitat Valenciana


Sumari del DOGV 3247, del 21-05-1998 (1998/3999)

RESOLUCIÓ de 13 de maig de 1998, de la Direcció General de personal, per la qual s'anuncia la convocatòria d'adjudicació de llocs en comissió de servei per a funcionaris dels cos de mestres durant el curs 1998/99 a centres públics docents no universitaris dependents de la Generalitat Valenciana.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3247

Data del DOGV
:   21-05-1998

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1998/3999


Data del document
:   13-05-1998

Organisme emissor
:   Conselleria de Cultura, Educació i Ciència

Tipus de document
:   Resolució

RESOLUCIÓ de 13 de maig de 1998, de la Direcció General de personal, per la qual s'anuncia la convocatòria d'adjudicació de llocs en comissió de servei per a funcionaris dels cos de mestres durant el curs 1998/99 a centres públics docents no universitaris dependents de la Generalitat Valenciana. [1998/L3999]
  
Aquesta convocatòria de comissions de servei té com a finalitat dotar d'un procediment d'adscripció a un nou lloc de treball per a aquells mestres en els quals es donen causes mèdiques o socials que així ho aconsellen, i tindrà, en qualsevol cas, caràcter excepcional. Així doncs, mitjançant aquest procediment previst en la vigent Llei de la Funció Pública Valenciana, els funcionaris del cos de mestres, amb destinació definitiva, que així ho sol·liciten podran ser adscrits en comissió de servei en llocs de treball de centres públics dependents de la Generalitat Valenciana durant el curs 1998/99.
  
La convocatòria es regirà per les bases següents:
  
I. Participants
  
Primera
  
Poden participar de manera voluntària en aquesta convocatòria els funcionaris de carrera del cos de mestres en els quals concórreguen causes mèdiques o socials, degudament justificades, i que es troben en algun dels supòsits següents:
  
1. Els funcionaris de carrera amb destinació definitiva dependents de la Generalitat Valenciana.
  
2. Els funcionaris dependents d'altres administracions educatives, sempre que complisquen els requisits i les condicions que s'estableixen en aquesta resolució.
  
Segona
  
Per a l'obtenció de destinació, la Direcció General de Personal determinarà la prioritat entre els sol·licitants d'acord amb les circumstàncies personals especials al·legades per aquests.
  
II. Sol·licituds
  
Tercera
  
Els qui desitgen participar en aquesta convocatòria ompliran la instància que serà facilitada i presentada en les direccions territorials de Cultura i Educació dependents de la Conselleria de Cultura, Educació i Ciència.
  
Junt amb la instància s'adjuntarà la documentació següent:
  
- Annex comissions de servei.
  
- Tots aquells documents o certificacions en què es basa la sol·licitud.
  
- Els mestres dependents d'una altra administració educativa hi hauran d'adjuntar la certificació expedida pels òrgans competents del Ministeri d'Educació i Cultura o de la comunitat autònoma de la qual depenga el centre on té la destinació, en la qual haurà de constar:
  
- Cos
  
- Nom i cognoms
  
- Document nacional d'identitat
  
- Habilitacions de què són titulars
  
- Situació administrativa.
  
Quarta
  
Els mestres que obtinguen destinació voluntària mitjançant aquest procediment no podran renunciar a la destinació obtinguda mitjançant aquesta convocatòria i hauran d'exercir-la durant tot el curs acadèmic 1998/99.
  
Cinquena
  
Per a poder sol·licitar els llocs es requereix estar habilitat per al seu exercici. Els participants en aquesta convocatòria podran optar per les especialitats que estimen oportunes entre aquelles que estiguen habilitats.
  
Sisena
  
La correspondència d'aquestes habilitacions amb els llocs que es convoquen és la següent:
  
Igualment, per a sol·licitar llocs de treball de les especialitats anteriorment esmentades en centres d'immersió, ensenyament en valencià o amb línia en valencià serà necessari acreditar, mitjançant còpia compulsada, estar en possessió del Certificat de Capacitació, que no serà necessari quan el participant estiga habilitat en Filologia: Valencià.
  
Atés que el termini de presentació de sol·licituds de noves habilitacions és indeterminat, únicament tindran validesa a l'efecte d'aquesta adjudicació aquelles que s'hi acrediten abans d'acabar el termini determinat en aquesta resolució.
  
III. Format i emplenament de la petició
  
Setena
  
Tots el participants hauran de presentar una instància, ajustada al model oficial, que podran obtenir els interessats en les direccions territorials de Cultura i Educació, que es dirigirà a la Direcció General de Personal de la Conselleria de Cultura, Educació i Ciència, i es presentarà en les esmentades direccions territorials de Cultura i Educació. A més, hi hauran d'adjuntar, juntament amb la instància, l'annex de "Comissions de servei".
  
Vuitena
  
El nombre de peticions que cada participant pot incloure en la sol·licitud no podrà excedir de 76.
  
Novena
  
Les peticions, amb la limitació del nombre anteriorment assenyalat, podran estendre's a la totalitat d'especialitats i centres, sempre que es posseïsca l'habilitació corresponent.
  
Les peticions podran fer-se a centre concret, localitat, subàrea, àrea i especialitat, i seran compatibles totes les modalitats. En els tres últims casos s'adjudicarà el primer centre de la localitat, subàrea o àrea, amb vacant, en el mateix ordre en què apareguen anunciats en la convocatòria.
  
Deu
  
En les instàncies es relacionaran, conforme a les instruccions que s'hi uneixen, per ordre de preferència, els llocs que se sol·liciten, expressant amb la major claredat els conceptes exactes que en l'imprés de la instància es consignen.
  
Qualsevol dada omesa o consignada erròniament pels interessats no podrà ser invocada a efectes de futures reclamacions, ni considerar per aquest motiu lesionats els seus interessos i drets.
  
Acabat el termini de presentació de sol·licituds, sota cap concepte s'alterarà la petició, ni encara que es tracte de l'ordre de prelació dels centres sol·licitats. Si els codis resultaren il·legibles, estigueren incomplets o no es col·locaren les dades a la casella corresponent, es considerarien no inclosos en la petició, i els participants hi perdrien tots els drets.
  
Onze
  
La instància anirà acompanyada, si cal, de la còpia compulsada on s'acredite estar en possessió del Certificat de Capacitació o del Títol de Mestre de Valencià (que no serà necessari quan el participant estiga habilitat en Filologia: Valencià), o si hi manca, del grau de coneixements de valencià que es posseïsca.
  
IV. Altres normes
  
Dotze
  
El termini de presentació d'instàncies serà des de l'endemà de la publicació d'aquesta resolució en el Diari Oficial de la Generalitat Valenciana fins el 5 de juny de 1998.
  
Tretze
  
Totes les condicions que s'exigeixen en aquesta convocatòria han de tenir-se complides o reconegudes en la data d'acabament del termini de presentació d'instàncies.
  
Catorze
  
Podrà ser anul·lada la destinació obtinguda per qualsevol participant que no s'haja ajustat a les normes de la convocatòria o no coincidisca amb les característiques declarades en la instància i la documentació corresponents.
  
Quinze
  
És requisit imprescindible, per a sol·licitar i ser adjudicat un lloc determinat, trobar-se habilitat per a l'exercici del mateix i posseir el requisit lingüístic del lloc.
  
Setze
  
La presa de possessió de la nova destinació tindrà lloc entre els dies 1 i 3 de setembre de 1998 als centres on els ha sigut adjudicada la destinació.
  
DISPOSICIÓ FINAL
  
Contra aquesta resolució, que posa fi a la via administrativa, els interessats podran interposar recurs contenciós administratiu, sense perjudici de qualsevol altre que estimen procedent, en el termini de dos mesos a comptar des de l'endemà de la publicació d'aquesta resolució, davant del Tribunal Superior de Justícia de la Comunitat Valenciana, d'acord amb el que preveuen els articles 37.1 i 58.1 de la Llei Reguladora de la Jurisdicció Contenciosa Administrativa.
  
Amb caràcter previ, els interessats hauran de comunicar a l'òrgan autor d'aquesta resolució la seua intenció d'interposar recurs contenciós administratiu, segons estableix l'article 110.3 de la Llei 30/1992, de Règim Jurídic de les Administracions Públiques i del Procediment Administratiu Comú.